<classify> BARAZA Kuu la Waislamu wa Tanzania BAKWATA katika kujiandaa kwa ajili ya Uchaguzi Mkuu wa Tanzania mwakani, limewataka Waislamu nchini kama sehemu ya Watanzania, kujitokeza kwa wingi katika hatua zote za mchakato utakapoanza ikiwamo kushiriki kuboresha daftari la kudumu la wapiga kura, kugombea na kuchagua.Aidha, Bakwata limewataka Waislamu kote nchini, kujitokeza kwa wingi kuomba uongozi katika baraza hilo pindi mchakato wa uchaguzi wake, utakapoanza Februari mwakani.Katibu Mkuu wa Bakwata, Nuhu Mruma alitoa mwito huo jana, alipokuwa akihutubia mamia ya Waislamu waliojitokeza katika dua ya maadhimisho ya Siku ya Bakwata ya kufikisha miaka 51 yaliofanyika katika Ukumbi wa Karimjee jijini Dar es Salaam.Mruma alisema, Bakwata inapenda kutumia fursa hii kuwafahamisha Waislamu wote nchini kwamba kipindi cha kufanyika Uchaguzi Mkuu wa taasisi yetu umewadia. Uchaguzi unatarajiwa kuanza mapema Februari 2020 kuanzia ngazi za misikiti, kata na hatimaye ngazi zinazofuata.Aliwataka Waislamu kote nchini mara mchakato wa Uchaguzi wa Bakwata utakapotangazwa kuanza, wajitokeze kuchukua fomu kwa nafasi watakazzona zinafaa kwao kugombea.Aidha, baraza linawakumbusha Waislamu wote nchini kwamba, mwaka 2020 ni Uchaguzi Mkuu wa viongozi wetu wa kiserikali kuanzia madiwani, wabunge na Rais. Baraza linawahimiza Waislamu kama sehemu ya Watanzania wajitokeze kwa wiki katika hatua zote za mchakato, alisema Mruma.Katika sherehe hizo pia, Bakwata ilifanya dua kwa ajili ya kuombea amani nchi na Rais John Magufuli. Aidha, walimuombea hekima, busara na afya njema kiongozi wa kiimani na kiroho katika dini ya Kiislamu nchini, Mufti na Shehe Mkuu wa Tanzania, Abubakar Zubeir Bin Ally ili aendelee kuwatumikia vyema Waislamu nchini.Bakwata ilianzishwa mwaka 1968 kikiwa ni chombo cha kudumu cha kuratibu, kusimamia na kuongoza shughuli zote za Waislamu nchini Tanzania.Tangu kuanzishwa kwake imeongozwa na mamufti watatu, ambao ni Shehe Hemed Bin Jumaa Bin Hemed kuanzia mwaka 1977 hadi 2002 alipotangulia mbele za haki, Shehe Issa Bin Shaaban Bin Simba kuanzia mwaka 2002 hadi 2015 alipofariki dunia na Shehe Mkuu wa sasa aliyeshika nafasi hiyo kuanzia mwaka 2015  <topic>: KITAIFA 